Ġiet imnedija l-ikbar librerija fid-dinja tal-politika għaż-żgħażagħ f'Malta mill-fondazzjoni The People for Change . Il-librerija tinkludi dokumenti min-Nazzjonijiet Maqgħuda, minn organizzazzjonijiet reliġjużi, mill-Gvern, mill-NGOs u mill-istituzzjonijiet akkademiċi. Id-depożitorju jikkonsisti f'rapporti nazzjonali u internazzjonali, kif ukoll riċerka relevanti għall-qasam taż-żgħażagħ. Id-Direttur tal-fondazzjoni, Christine M.Cassar qalet li riedu jmorru lil hinn mill-klixè li ż-żgħażagħ huma l-mexxejja ta' għada. Saħqet li ż-żgħażagħ huma l-mexxejja tal-lum. Żiedet tgħid li riedu joħolqu pjattaforma li permezz tagħha l-gvernijiet, l-organizzazzjonijiet u individwi jkollhom aċċess dirett u faċli għal dak li diġà ġie żviluppat. L-għan tal-librerija hu li jindirizza l-kwistjonijiet li huma tat-tħassib għaż-żgħażagħ u li jipprovdi ħarsa ġenerali tal-iżvilupp tal-politika fil-qasam taż-żgħażagħ. Cassar qalet li huwa negattiv kif iż-żgħażagħ tal-lum huma marġinalizzati u li l-ħtiġijiet tagħhom ma jitpoġġewx fuq quddiem nett tal-politika nazzjonali u internazzjonali. Iktar minn hekk kif il-vuċi taż-żgħażagħ spiss tibqa' fantażija anke f'pajjiżi li ż-żgħażagħ huma l-ikbar grupp tas-soċjetà.